በአማራ ክልል ለ920ሺ ዜጎች የሥራ ዕድል ለመፍጠር ታቅዷል
በአማራ ክልል በተያዘው በጀት ዓመት በጥቃቅንና አነስተኛ ዘርፍ ለ920ሺ ዜጎች የሥራ ዕድል ለመፍጠር ታቅዶ እየተሰራ መሆኑን የክልሉ የቴክኒክ፣ሙያና ኢንተርፕራይዞች ልማት ቢሮ ገለፀ፡፡በተለይም ዕድገት ተኮር ዘርፍ በሆኑትና ቅድሚያ በሚሰጣቸው በማኑፋክቸሪንግና በኮንስትራክሽን ዘርፍ ለሚሰማሩ ወጣቶች የተለየ ትኩረት ተሰጥቶ እንደሚሰራ የቢሮው ኃላፊ አቶ ጌታቸው ጀምበር ለዋልታ ተናግረዋል፡፡በከተማ ግብርና ዘርፍ ለሚሰማሩ ወጣቶችም ተገቢው ድጋፍና ትብብር እንደሚደረግ ነው ኃላፊው የተናገሩት፡፡ የሥራ ዕድል ፈጠራው የማምረቻና የመሸጫ ቦታዎችን እንደሚያካትትም አቶ ጌታቸው ጠቁመዋል፡፡  በ2008 ዓ.ም ለ905ሺ ዜጎች የሥራ ዕድል ለመፍጠር ታቅዶ 835ሺ ያህሉን ለማሳካት መቻሉን አቶ ጌታቸው አስረድተዋል፡፡ ለእነዚህም ከሁለት ነጥብ ሁለት ቢሊዮን ብር በላይ የብድር አቅርቦትም ተመቻቶላቸዋል፡፡ በተጠናቀቀው በጀት ዓመት የተገኙትን ጠንካራ ጎኖች በማጠናከር ለተሻለ ለውጥ እንደሚሰራም ነው የተናገሩት፡፡ለማህበራቱ የመስሪያና የመሸጫ ቦታ በየከተሞቹ እንደሚቀርቡ አቶ ጌታቸው ጠቁመው የብድር አቅርቦትም በመንግስት በኩል እየተመቻቸላቸው ነው ብለዋል፡፡ በራሳቸው ካፒታል መንቀሳቀስ ለሚፈልጉ አካላትም የመስሪያና የመሸጫ ቦታ እንደሚመቻችላቸው አስገንዝበዋል፡፡የመስሪያና የመሸጫ ቦታ ለሚያገኙት ሙያዊና የቴክኒክ ድጋፍ ይደረጋል ብለዋል፡፡ ወጣቶች በማህበር ተደራጅተው የሥራ ፈጣሪነት ባህልን አዳብረውና አጎልብተው ራሳቸውን፣ቤተሰባቸውንና አገራቸውን እንዲጠቅሙ ቢሮው ከሚመለከታቸው አካላት ጋር በመሆን እየሰራ እንደሚገኝ ተመልክቷል፡፡በዘርፉ ለሚሰማሩ አካላትም በአገር ውስጥና በውጭ የገበያ ትስስር ይፈጠርላቸዋል፡፡ ለዚህም በተለያዩ ማህበራት መካከል ፣በወረዳና በአገር ዓቀፍ ደረጃ እንዲተሳሰሩ የማድረግ አካሄድ እንደሚተገበር ነው ያስረዱት፡፡ ማህበራቱ በተለያዩ ጊዜና ቦታ በሚዘጋጁ ባዛሮችና ኤግዚብሽኖች ላይ በመሳተፍ ምርታቸውን በማስተዋወቅና በመሸጥ የገበያ ትስስራቸውን እንዲያጠናክሩ ይደረጋል፡፡የተሻለ ሀብት ያፈሩ አካላትም ወደ መካከለኛ ኢንዱስትሪ ዘርፍ እንዲሸጋገሩ እየተደረገ መሆኑን ከቢሮው ገለፃ ለመረዳት ተችሏል፡፡